Štatút národnej súťaže Múzeum roka 

Úvodné ustanovenie

Ministerstvo kultúry Slovenskej republiky v spolupráci so Zväzom múzeí na Slovensku a Radou galérií Slovenska (ďalej len „vyhlasovateľ“) v záujme ocenenia profesionality, úrovne zabezpečovania múzejných funkcií, ich  skvalitňovania, ako aj  motivácie a vytvárania tvorivého konkurenčného prostredia vydáva tento Štatút národnej súťaže  Múzeum roka.

Článok I

1.  Ocenenie Múzeum roka sa udeľuje za komplexný profesionálny prístup a výnimočné výsledky pri realizácii základných múzejných funkcií, ktoré sú v súlade s profiláciou múzea.
2.  Titul Múzeum  roka sa udeľuje  víťazom v dvoch hodnotených skupinách:
A.      Prvá skupina:
- špecializované múzeá a galérie s celoslovenskou pôsobnosťou (+),
B.      Druhá skupina:
- regionálne, mestské a miestne múzeá,
- regionálne, mestské a miestne galérie.

Článok II
Vyhlásenie a pravidlá súťaže

1.  Každý ročník súťaže sa vyhlasuje k 18. máju – Medzinárodnému dňu múzeí.
2.  Hodnotené obdobie je od 1. januára do 31. decembra vyhláseného príslušného súťažného  ročníka.
3.  Súťaž v jednotlivých ročníkoch sa riadi pravidlami súťaže vydanými vyhlasovateľmi, ktoré určia súťažné kategórie, kritériá hodnotenia a podmienky súťaže.
4.  Pravidlá súťaže zverejňuje vyhlasovateľ v informačnom múzejnom systéme a prostredníctvom médií.
(+)  V prvej skupine súťažia aj špecializované múzea Slovenského národného múzea

Článok III
Účasť v súťaži
1.  Do súťaže sa môžu zapojiť múzeá a galérie zapísané v Registri múzeí a galérií v Slovenskej republike.
2.  Podmienkou účasti v súťaži je podanie prihlášky do termínu, ktorý sa určí v pravidlách  súťaže vyhlásených na príslušný ročník súťaže.

Článok IV   
Vyhodnotenie a ocenenie súťaže

1.  Súťaž hodnotí porota vymenovaná vyhlasovateľmi podľa pravidiel súťaže na príslušný ročník súťaže.
2.  Udelenie titulu Múzeum roka a vyhodnotenie súťaže sa uskutoční k Medzinárodnému dňu múzeí.
3.  Múzeá, ktoré sa stanú víťazmi súťaže, získajú:
a)  osvedčenie o udelení a užívaní titulu Múzeum roka,
b)  finančnú odmenu. 

Článok V

Tento štatút nadobúda účinnosť  18. mája 2004.
V Bratislave 12. mája 2004

                                                                                        v. r. Rudolf  Chmel 
                                                                                           minister kultúry